Gautengse polisie het enkele waterkanon vir betogingsArgieffoto van die polisie wat waterkannone gebruik om betogers uiteen te jaag. Foto: ANA. Die polisie se eenheid vir openbare orde in Gauteng het slegs een waterkanon om dié eenheid gedurende stakings in die provinsie by te staan. John Moodey, DA-woordvoerder oor gemeenskapsveiligheid in Gauteng, het Maandag in ŉ verklaring gesê die DA het met skok verneem dat die eenheid slegs een waterkanon vir die hele provinsie het. Moodey het gesê hy het vir die eerste keer van dié probleem te hore gekom nadat hy skriftelike vrae daaroor aan Faith Mazibuko, die LUR van gemeenskapsveiligheid in Gauteng, gerig het. Volgens Mazibuko is die enkele waterkanon in die Johannesburg-distrik. Moodey het gesê dit is kommerwekkend dat Gauteng, wat die dig bevolkste provinsie is, slegs een waterkanon het. Dit is ook die provinsie met die meeste diensleweringsbetogings landwyd – 24% van súlke betogings was die afgelope jaar net in Gauteng. “Dit is een van die eenheid se hulpbronne wat die nodigste is om protesoptrede doeltreffend te hanteer en te bestuur. Ons inwoners verdien ŉ polisiediens wat voldoende hulpbronne beskikbaar het om hulle veilig in hul huise en op straat te hou,” het Moodey gesê. Volgens Moodey gaan hy nou opvolgvrae aan die LUR rig om vas te stel watter planne in werking gestel word om die tekort aan hulpbronne by die eenheid so vinnig moontlik op te los.